DEĊIŻJONI TAL-KUMMISSJONI
tat-22 ta' Diċembru 2006
li tapprova pjanijiet għall-approvazzjoni ta' stabbilimenti għall-finijiet ta' kummerċ intrakomunitarju fit-tjur u l-bajd tat-tfaqqis skond id-Direttiva tal-Kunsill 90/539/KEE
(notifikat bid-dokument numru C(2006) 6842)
(Test b'rilevanza għaż-ŻEE)
(2007/17/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tal-Bulgarija u r-Rumanija, u partikolarment l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u partikolarment l-Artikolu 56 tiegħu,
Wara li kkunsidrat id-Direttiva tal-Kunsill 90/539/KEE tal-15 ta' Ottubru 1990 dwar il-kondizzjonijiet tas-saħħa ta' l-annimali li tirregola l-kummerċ intrakomunitarju fit-tjur u bajd tat-tfaqqis (1) u l-importazzjoni tagħhom minn pajjiżi terzi, u b'mod partikolari l-Artikolu 3(2) u (3) tagħha,
Billi:
(1)
Id-Direttiva 90/539/KEE tistabbilixxi regoli dwar il-kondizzjonijiet tas-saħħa ta' l-annimali li jirregolaw il-kummerċ intrakomunitarju fit-tjur u l-bajd tat-tfaqqis u l-importazzjonijiet ta' dawn il-prodotti minn pajjiżi terzi. Skond din id-Direttiva l-pjanijiet ta' l-Istati Membri għall-approvazzjoni ta' l-istabbilimenti għall-finijiet ta' kummerċ intrakomunitarju fit-tjur u l-bajd tat-tfaqqis jridu jiġu approvati mill-Kummissjoni.
(2)
Id-Deċiżjoni 2004/835/KE tat-3 ta' Diċembru 2004 li tapprova l-pjanijiet għall-approvazzjoni ta' l-istabbilimenti għall-finijiet ta' kummerċ intrakomunitarju fit-tjur u l-bajd tat-tfaqqis (2) approvat dawn il-pjanijiet għall-Istati Membri preżenti, għajr għal-Lussemburgu. L-Anness ta' din id-Deċiżjoni jelenka l-Istati Membri li l-pjanijiet tagħhom ġew approvati.
(3)
Il-Bulgarija u r-Rumanija huma mistennija li jissieħbu mal-Komunità fl-1 ta' Jannar 2007. Għalhekk, huma bagħtu l-pjanijiet tagħhom għall-approvazzjoni ta' stabbilimenti għall-finijiet tal-kummerċ intrakomunitarju fit-tjur u l-bajd tat-tfaqqis lill-Kummissjoni għall-approvazzjoni.
(4)
Il-pjanijiet mibgħuta mill-Bulgarija u r-Rumanija u kif emendati wara s-suġġerimenti magħmula matul l-evalwazzjoni tagħhom, jissodisfaw il-kriterji stipulati fid-Direttiva 90/539/KE u, soġġetti għal implimentazzjoni effettiva, jippermettu li jintlaħqu l-objettivi ta' din id-Direttiva u għalhekk għandhom jiġu approvati.
(5)
Sabiex il-leġiżlazzjoni Komunitarja tkun ċara, id-Deċiżjoni 2004/835/KE għandha tiġi revokata u mibdula bid-Deċiżjoni preżenti.
(6)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Il-pjan mibgħut mill-Bulgarija lill-Kummissjoni fid-9 ta' Ottubru 2006 għall-approvazzjoni ta' stabbilimenti għall-finijiet tal-kummerċ intrakomunitarju fit-tjur u l-bajd tat-tfaqqis huwa approvat.
Artikolu 2
Il-pjan mibgħut mir-Rumanija lill-Kummissjoni fil-5 ta' Ottubru 2006 għall-approvazzjoni ta' stabbilimenti għall-finijiet tal-kummerċ intrakomunitarju fit-tjur u l-bajd tat-tfaqqis huwa approvat.
Artikolu 3
L-Anness jistabbilixxi l-lista ta' l-Istati Membri li għandhom pjanijiet approvati għall-approvazzjoni ta' stabbilimenti għall-finijiet ta' kummerċ intrakomunitarju fit-tjur u l-bajd tat-tfaqqis.
Artikolu 4
Id-Deċiżjoni 2004/835/KE hija revokata.
Artikolu 5
Din id-Deċiżjoni għandha tapplika soġġetta għal u mid-data tad-dħul fis-seħħ tat-Trattat ta' Adeżjoni tal-Bulgarija u r-Rumanija.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.